Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 2 Pv 154/15/5505	Liptovský Mikuláš, 23.7.2015
EEČ : 2-39-232-2015

U Z N E S E N I E

Trestná vec:	obvinený XXXXX  
Prečin:	Poisťovací podvod podľa § 223 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Liptovský Mikuláš
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: študent
a
poškodeným:
1.	Allianz -Slovenská poisťovňa a. s. 
	sídlo organizácie: Dostojeského rad 4, 81574 Bratislava, Slovensko
Obsahom zmieru je:
a.	Peňažná suma určená na všeobecne prospešné účely: 200,00 € 
b.	Konkrétny adresát peňažnej sumy určenej na všeobecne prospešné účely: Spojená škola, Rumana 6, Liptovský Mikuláš, IČO: 37982559, č. ú.: 7000262424/8180. 
c.	Suma odovzdaná štátu na peňažnú pomoc obetiam trestnej činnosti: 100,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: študent
realizované policajtom Odbor kriminalnej policie - vyšetrovania pod spisovou značkou ORP-XXXXX-LM-2015.
Dňa 30. 10. 2014 v LM na Štúrovej ulici č. 17 v pobočke Allianz - Slovenská poisťovňa, a. s., Bratislava, Dostojevského rad 4 s cieľom získať neoprávnený prospech predložil „Hlásenie poistnej udalosti“ č. 0934140023171 spolu s lekárskymi správami, v zmysle ktorého si uplatnil nárok na poistné plnenie z poistnej zmluvy č. 0371024647 na produkt „Flexi život“, uzatvorenej 13. 09. 2014 za úraz, ktorý podľa predmetného hlásenia sa mu mal stať 16. 09. 2014 o 19.00 hod., konkrétne zranenie pravej hornej končatiny a pravého boku v oblasti bedrového kĺbu, nárok na poistné uplatnil, hoci vedel, že úraz sa mu v skutočnosti stal 12. 09. 2015, teda pred uzatvorením poistnej zmluvy, pričom pri uzatvorení zmluvy uviedol nepravdivý údaj o tom, že v posledných troch rokoch neutrpel žiaden úraz, poistné plnenie obvinenému nebolo v dôsledku zistenia poisťovne, že poistné plnenie bolo uplatňované v rozpore s uzavretou poistnou zmluvou, pričom v prípade vyplatenia poistného by poisťovni vznikla škoda vo výške 540,- €

Odôvodnenie: 
Vyšetrovateľ OR PZ, Odboru kriminálnej polície Liptovský Mikuláš pod sp. zn. ORP-XXXXX-LM-2015 viedol trestné stíhanie proti obvinenému za vyššie označený prečin a skutok uvedený vo výroku tohto uznesenia.
Obvinený a zástupca poškodenej strany na Okresnom súde v Liptovskom Mikuláši pred probačným a mediačným úradníkom uzavreli zmier podľa § 220 a nasl. Trestného poriadku (XXXXX). 
Škoda konaním obvineného poškodenej strane nebola spôsobená, poškodená strana si nárok na náhradu škody v trestnom konaní neuplatňovala. 
Obvinený sa v prípravnom konaní k skutku, ktorý sa mu kladie za vinu, priznal.
Za prečin poisťovací podvod podľa § 223 ods. 1 Trestného zákona možno uložiť trest odňatia slobody vo výmere jeden rok až päť rokov. 
Obvinený v mieste bydliska nie je bližšie hodnotený. V odpise z registra trestov nemá záznam. 
Vo veci nie sú odôvodnené pochybnosti o tom, že vyhlásenie obvineného  bolo vykonané slobodne, vážne a určito, obvineniu porozumel, škoda jeho konaním nebola spôsobená a zložil do pokladne tunajšej prokuratúry peňažnú sumu 200,- €, určenú na všeobecne prospešné účely, a to v pomere ako je uvedené vo výrokovej časti tohto uznesenia a táto nie je neprimeraná závažnosti spáchaného trestného činu, s prihliadnutím na osobné a majetkové pomery obvineného, tiež na mieru, akou bol trestným činom dotknutý verejný záujem. Obvinený súčasne súhlasil s tým, aby uzavretý zmier bol schválený prokurátorom.
Poškodená strana v konaní pred mediačným a probačným úradníkom Okresného súdu v Liptovskom Mikuláši vyhlásila, že s obvineným uzavrela zmier dobrovoľne. 
Z vyššie uvedeného vyplýva, že všetky podmienky na postup podľa § 220 ods. 1 Trestného poriadku boli splnené.
Podľa § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného činu a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.
Podľa § 221 Trestného poriadku, ak to okolnosti prípadu vyžadujú, pred rozhodnutím o schválení zmieru prokurátor vypočuje obvineného a poškodeného, najmä na spôsob a okolnosti uzavretia zmieru, či zmier medzi nimi bol uzavretý dobrovoľne a či súhlasia so schválením zmieru; výsluchom obvineného zistí, či rozumie obsahu obvinenia a či si je vedomý dôsledkov schválenia zmieru. Súčasťou výsluchu obvineného musí byť vyhlásenie, že spáchal skutok, za ktorý je stíhaný. Pred výsluchom treba obvineného a poškodeného poučiť o ich právach, o podstate zmieru.
Podľa § 223 ods. 2 Trestného poriadku pri určení adresáta peňažnej sumy určenej na všeobecne prospešné účely je súd a v prípravnom konaní prokurátor viazaný obsahom dohody o zmieri medzi obvineným a poškodeným.
Podľa § 224 Trestného poriadku peňažnú sumu na všeobecne prospešné účely možno určiť obciam a iným právnickým osobám so sídlom na území Slovenskej republiky na financovanie vedy, vzdelania, kultúry, školstva, požiarnej ochrany, podporu a ochranu mládeže, sociálne, zdravotné, ekologické, humanitárne, charitatívne účely, registrovaným cirkvám a náboženským spoločnostiam, športovým a telovýchovným spoločnostiam, ako aj štátu na peňažnú pomoc poškodeným podľa osobitného zákona. Z peňažnej sumy určenej na všeobecne prospešné účely musí obvinený určiť aspoň 50 % štátu na peňažnú pomoc poškodeným podľa osobitného zákona.
V prípravnom konaní boli splnené zákonom stanovené podmienky na schválenie zmieru a súčasné zastavenie trestného stíhania, preto som rozhodol tak, ako je uvedené vo výrokovej časti tohto uznesenia.	

Poučenie: 
Proti tomuto uzneseniu  nie je prípustná sťažnosť (§ 215 ods. 6 Trestného poriadku). 

JUDr. Jozef Gondžur
prokurátor